Huumeiden vaikutuksen alaisena ei saa kuljettaa ajoneuvoa. Näin sanoo Suomen rikoslaki.

Laista paljastuu kuitenkin mielenkiintoinen porsaanreikä.

Huumausaineen vaikutuksen alaisena ajanut kuski voi vapautua rikosoikeudellisesta vastuusta, jos hänellä on vaikuttavaan aineeseen lääkärin kirjoittama resepti.

Hyvä esimerkki on Suomen yleisin opioidi buprenorfiini. Aine tunnetaan yleisemmin sen kauppanimillä Subutex tai Suboxone.

Ainetta käytetään laillisesti opioidiriippuvaisten korvaus- ja vieroitushoidossa, mutta myös Subutexin väärinkäyttö huumausaineena on varsin yleistä.

Jos henkilö käyttää Subutexia huumeena ja hyppää auton rattiin, hän syyllistyy rattijuopumukseen. Mutta jos samalla henkilöllä on lääkärin määräämä korvaushoitoresepti, muuttuu moottoriajoneuvon kuljettaminen yhtäkkiä sallituksi.



Maallikon näkökulmasta tilanne kuulostaa todella oudolta. Jos huumausaine on luokiteltu henkilön ajokykyä alentavaksi, eikö ole liikenneturvallisuuden kannalta yhdentekevää, ajaako henkilö huumepäissään reseptillä vai ilman?

Luvan kanssa Subutex-päissään ajelevat kuskit eivät ole liikenteessä epätavallisia, sanoo Helsingin poliisilaitoksen liikennevalvontatoiminnon ylikomisario Jarkko Lehtinen.

Pelkkä resepti taskussa ei kuitenkaan riitä todisteeksi siitä, etteikö henkilö olisi syyllistynyt rattijuopumukseen. Vapautuminen rangaistusvastuusta edellyttää, että henkilö on käyttänyt huumausainetta lääkärin määräyksen mukaisesti.

Läheskään aina näin ei ole.

”Aika tyypillistä on se, että henkilöllä on resepti Subutexiin, mutta lääkkeen käyttö ei ole reseptin rajoissa, vaan sitä on käytetty suurempia määriä tai muulla tavalla kuin se on tarkoitettu käytettäväksi.”

Jokainen tilanne tutkitaan tapauskohtaisesti, Lehtinen sanoo. Usein tilanteen selvittämiseksi vaaditaan laboratoriotutkimusta. Siinä selvitetään, olivatko pitoisuudet reseptin määräämissä rajoissa.

Laboratoriotutkimukset paljastavat myös sen, millä tavoin henkilö on ainetta käyttänyt. Jos selviää, että henkilö on esimerkiksi murskannut pillerin ja käyttänyt sitä suonensisäisesti piikittämällä, kyseessä on rattijuopumus.

Silloin pitoisuudet veressä nimittäin nousevat korkeammiksi kuin mitä lääkäri on resepteissä suunnitellut, Lehtinen sanoo.

“Jos lääkettä käyttää siten, että pyrkii saamaan sillä – vaikka määrä on sama – tehokkaamman päihdyttävän vaikutuksen, silloin se on lääkkeen väärinkäyttöä eli huumaavaa käyttöä. Siitä tämä lainkohta ei vapauta.”

Subutex on niin kutsuttu resoribletti eli sen tarkoituksena on liuota kielen alla, jolloin vaikuttava aine imeytyy elimistöön suun limakalvojen kautta. Lääkkeen väärinkäyttäjät käyttävät sitä kuitenkin usein suonensisäisesti, sillä silloin aineen vaikutus on voimakkaampi.

Lehtinen sanoo luottavansa lääkäreiden arvostelukykyyn.

On lääkärin tehtävä on arvioida, minkä verran tiettyä lääkettä henkilö pystyy käyttämään ja silti pysymään ajokuntoisena, Lehtinen sanoo.

”Jos lääkäri sitten epäilee, ettei henkilö terveydentilansa vuoksi täytä ajo-oikeuden edellytyksiä eikä pysty kuljettamaan ajoneuvoa, hänen tehtävänään on puuttua siihen.”

Lehtinen sanoo luottavansa lääkäreiden arvostelukykyyn.

Osa poliiseista on kuitenkin sanonut haluavansa ajokortin pois henkilöiltä, joiden huumeriippuvuutta hoidetaan Subutexilla. Heidän mielestään Subutex-korvaushoidosta on tullut liikenneturvallisuusongelma.

Lehtisen mukaan kysymys on viime kädessä poliittinen.

“Haluammeko mahdollistaa huumeista kuntoutuvien paluun yhteiskuntaan ja siten sallia sen, että voi käyttää vieroituslääkkeitä ja silti ajaa autoa? Vai ajattelemmeko, että riski on niin suuri, että haluamme tehdä nollalinjavedon?”

Lehtinen korostaa, että lääkärin todistus pelastaa vain tavallisissa rattijuopumustapauksessa. Jos henkilö syyllistyy törkeään rattijuopumukseen tai muuhun liikennerikkomukseen, rikoslain porsaanreikä katoaa.

”Eli jos kyky ajoneuvon kuljetukseen on tuntuvasti huonontunut eikä kuski esimerkiksi pysy omalla kaistallaan, kyseessä on törkeä rattijuopumus ja liikenteen vaarantaminen.”

Noin puolet kaikista rattijuopumusrikoksista liittyy huumeisiin tai lääkkeisiin. Vuonna 2017 poliisin haaviin jäi 5 752 sellaista rattijuopumustapausta, joihin liittyi jokin muu huumaava aine kuin alkoholi.

Subutexia käytetään Suomessa sekä lääkärin määräämänä että luvattomasti. Lääkärin määräämässä opioidikorvaushoidossa arvellaan olevan noin 2 500 henkilöä.

Huumeidenkäyttäjien keskuudessa Subutex on Suomen yleisin opioidi. Sen sekakäyttö aiheuttaa Suomessa enemmän kuolemia kuin mikään muu laiton huumausaine.

Juttua täydennetty 26.4.2018 klo 9.33. Lisätty korvaushoidossa nykyisin käytettävä buprenorfiinin kauppanimi Suboxone.